עדי עזרוני

ביוגרפיה

נולדה וגדלה בקריית מלאכי, כבכורה מבין שלושה ילדים. אביה היה סמנכ"ל התעשייה האווירית, ואמה יועצת ארגונית. כשהייתה בבית ספר יסודי התגוררה במשך כמה שנים גם בארצות הברית עקב עבודתו של אביה. לאחר מכן התגוררו בהרצליה. בצופים הייתה מדריכה ורשג"דית. בצה"ל שרתה בחיל הרפואה בתור מדריכה בקורס חובשים.
יש לה תואר ראשון בפסיכולוגיה ומדעי המדינה מאוניברסיטת תל אביב, שם אף רצה בבחירות לאגודת הסטודנטים. למדה גם לימודי ניו מדיה בניו סקול שבניו יורק. ב-2004 למדה משחק בבית ספר לאמנויות הבמה "סטלה אדלר" שבניו יורק.

קריירה

בילדותה גילמה בהצגת אוף-ברודוויי בניו יורק "The Players" את בתו של שייקספיר.
ב-1995 כנערה, הצטלמה לסרט תיעודי "מצה, נקניק וגבינה צהובה" (חלק מסדרת "אני לא כזה") של החינוכית, העוסק בצעירים חילוניים ודתיים בישראל. הסרט זכה בפסטיבל הסרטים בדוקומנטרי בוושינגטון.
שבועיים לאחר שחרורה, ב-1999 הצטרפה עזרוני לצוות מנחי ערוץ הילדים, שם הגישה ושיחקה עד שנת 2004. בין השאר, הנחתה ב"אולפן ערוץ הילדים", "המגנט", "כדור פורח", "ששטוס בחו"ל" (באיטליה ובשווייץ), "הדיבורית", ספיישל "פוקימון - מי רוצה להיות מאסטר", "שש באביב", וב"מצעד ערוץ הילדים". בתקופתה בערוץ הילדים, השתתפה בסדרות ותוכניות שונות, וביניהן: ב-18 פרקים בסדרה "זבנג!" (בתפקיד סיוון בר-רצון), "6:6", "לחיי הערבה" (בתפקיד שלומית), "כובע קסמים", "ורק אני לא" (בתפקיד אורית), "הכבש השישה עשר", ו"כל העולם במה". עזרוני אף הופיעה בתפקיד אורח בשני פרקים בסדרה "הפיג'מות" (כמנחה בערוץ הילדים), ובתוכנית "ברוך ושרוך". ב-2005 השתתפה גם בספיישל הפרידה "לעודד באהבה" בערוץ הילדים.
ביחד עם עוד כמה מנחי ערוץ הילדים השתתפה עזרוני בשני פסטיגלים: "פלאנובלה של פסטיגל" ב-2001, וכן ב"פסטיגל מהסרטים" ב-2002.
במקביל דיגמנה לחברות הבגדים "לורד קיטש" ו-"FILA". עזרוני השתתפה גם בפרסומות לנסטלה, מעדן חלב, בזק, שוקולד עלית וספרינג.
ב-1997 שיחקה בסדרה בכבלים "כחול עמוק" בתור שלי. ב-2000 שיחקה בסרט "פרא" (בתפקיד רננית). ב-2001 הנחתה את התוכנית "הקוסמים" בערוץ 2 של רשת. ב-2002 התארחה בתוכנית "כוכבי השכונה" עם גרייניק ואלתרמן בערוץ 2. ב-2002 השתתפה בסרט התעודי הישראלי-צרפתי "אוגוסט".
בשנים 2005–2009 הפיקה פרויקט סרטים על סחר בילדים למטרות מין מקמבודיה והמזרח הרחוק. הפרויקט כלל סרט עלילתי ושני סרטים דוקומנטרים: "הולי" שיצא ב-2006 הוא הסרט עלילתי בכיכובו של השחקן האמריקאי רון ליווינגסטון, ובו היא גילמה את אמה. ב-2007 לקחה חלק בהפקת סדרת הדוקו "The K11 Journey". ב-2009 יצא הסרט הדוקומנטרי "רדלייט" שאותו גם ביימה (עם גיא יעקובסון) ומנחה אותו השחקנית האמריקאית לוסי לו. במהלך השהיה שלה בקמבודיה לצורך צילומי הסרטים, עזרוני קיבלה צו מעצר למשך שבועיים עד ששוחררה. הפרויקט זיכה אותה בפרס מטעם מזכירת המדינה האמריקאית דאז, קונדוליזה רייס, "גלובל הירו אוורד" לשנת 2008.
בנוסף ב-2006, שיחקה בסרט הטלוויזיה הצרפתי "ג'יהאד"' בתור החיילת בלייק.
ב-2008 שיחקה בסדרה "מתי נתנשק" בו גילמה את שירה, לצד ליאור אשכנזי, בערוץ 10.
ב-2010 צילמה וידאו בלוג על חייה בניו יורק לאתר mako (דיבור ישיר). בנוסף, גם שימשה ככתבת שטח מניו יורק בחדשות ערוץ 2.
ב-2011 שיחקה בסרט דובר-האנגלית "סשן" בתור רוניתה, בו גם לקחה חלק בהפקה.
בשנים 2010–2012 שיחקה בשתי העונות של הסדרה "חטופים" בערוץ 2 של קשת, בתור אחותו של שבוי צה"ל שמגלם אסי כהן. בנוסף ב-2012 שיחקה בסדרה "יומני החופש הגדול" בערוץ דיסני ישראל, בתור המנהלת נונה.
בנוסף גם שיחקה בתיאטרון: "רעל" ב-HB theathe NYC, "תהילת החיים" ב-Stella Adler Conservatory NYC.
כיום, היא בעלת חברה להפקת סרטים בניו יורק (עם שותפתה מנדי תג'ר-ברוקי) בשם "Spring Pictures" / וראש מחלקת הסרטים הבינלאומית של קשת International.יי היא לקחה חלק כמפיקה/מפיקה-בפועל של סרטים אמריקאיים עצמאיים: "כלים שלובים" (2012), "המורה לאנגלית" (2013), "קלי וקאל" (2014), "(Dean)" (2016), "לילה לבן" (2017), "ערב שבת בכנסייה" (2017), "צלילי השקט" (2019). 
בשנת 2018 גילמה את ד"ר יעל בסדרת הנוער "אילת" של HOT.

חיים אישיים

ב-2009 עזרוני נישאה למאט שומאן, תאורן קולנוע אמריקאי, והיא מתגוררת לסירוגין בישראל ובארצות הברית מאז שירדה ב-2004 (שם החלה את דרכה כמלצרית). הם התחתנו בגליל ים. שתי בנותיה נולדו בכפר סבא: ב-2013 נולדה בתם הראשונה, וב-2017 נולדה בתם השנייה.